En nordjysk virksomhed spiller lige nu en vigtig rolle i efterforskningen af, hvordan lækagerne på rørledningerne i Østersøen er sket. Gatehouse i Nørresundby tracker nemlig data på fartøjers bevægelser i de danske farvande til myndighederne. Det gælder både data i realtid, men også tilbage i tiden. - Vi har heldigvis mulighed for at skabe et godt billede af, hvad der er sket i dagene op til. Vi kan også spole tilbage, så man kan se, hvad er sket for to dage siden og en uge siden, forklarer Martin Dommerby Kristensen, der er direktør i GateHouse Maritime og fortsætter: - Vi kigger efter, om der er mistænkelig aktivitet i området. Er der nogle skibe med mærkelige sejlmønstre eller skibe, der slukker for deres AIS-transponder (som transmitterer radiosignaler med oplysning om blandt andet skibets position, red.). Har I set noget af det? - Vi har overdraget de data, vi har til myndighederne. Så det er noget, de bruger til deres opklaringsarbejde. Skibe må ikke sejle i området Kort tid efter lækagerne, har myndighederne oprettet tre forbudszoner på hver fem sømil, hvor skibe ikke må sejle ind i. Det sker, fordi den store mængde gas kan forstyrre skibenes opdrift og få dem til at synke. Hvis et fartøj nærmer sig forbudszonerne, sender myndighederne proaktivt besked ud til skibene og varsler dem om, at der er et farligt område. - Det har været fantastisk at se, hvordan myndighederne fik etableret de her forbudszoner kort efter, det sket, lyder det fra direktøren.

Opsummering:
I Gatehouse i Nørresundby undersøger man farvandet omkring rørledningerne for de danske myndigheder.